22. schôdza NR SR - 5.deň - B. popoludni
Dátum: 2024-10-28
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

34. Milé kolegyne, milí kolegovia, moja stará mama hovorila: „Buchni do stola, keď sa ti niečo nepáči, aspoň ťa začnú vnímať,“ takže teraz treba buchnúť do stola. Vypočuli sme si tu návrh na odvolanie pani ministerky a vypočuli sme si tu obhajobu z úst pani ministerky, z úst pána Tarabu na obhajobu pani ministerky. Pani ministerka niekoľkokrát vo svojej obhajobe povedala slovo arogancia , že sme arogantní, je to tu arogantné, ste arogantní, arogantní, arogantní. Je až vesmírom známy výrok: „A vy ste gdo?“ Túto aroganciu, ktorú predviedla a predvádza pani ministerka, je niečo neskutočné. Minister kultúry by mal byť kultúrny, minister je pomocník. Viete, minister je človek, ktorý má slúžiť, ale pani ministerka vymenovaná touto vládou, nominantka SNS, si to pomýlila. A pani ministerka kultúry je človek, ktorý sa správa nielen ku kultúre arogantne, majetnícky, ale ona sa tak správa ku každému, k novinárom. Minister kultúry, keď sa ho spýta niekto, niečo, by mal odpovedať normálne, slušne. V Abú Zabí sa pani ministerky spýtali, čo by mala robiť, a jej pán... Je tam ešte hore? Myslím, že tam Michelko sedel, pán Michelko sedel hore, tak povedal.. (Reakcia z pléna.) Pán Machala, áno, prepáčte, môžte mi skákať do reči. Pán Machala, ospravedlňujem sa, ja si to mýlim, či plochá zem, alebo pomocník, výkonný práporčík, mne sa to tak mýli, prepáčte, ospravedlňujem sa. Čiže ten povedal a vulgárne ho poslal viete kde. Takže toto je naša pani ministerka. Pani poslankyňa Čavojová Marcela tu mala vystúpenie a povedala, doslova povedala, že to, čo robí opozícia, pani ministerke zničilo život a pani ministerka je teraz preto, lebo čo robí opozícia, je vlastne ohrozovaná. No, pani Čavojová, škoda, že tu nie je, tak to, čo sa deje našim rodinám preto, lebo sme vo verejnom živote, to, čo sa deje rodinám tuná mojich kolegov poslancov, to, čo sa deje rodinám tých, ktorí poukazujú na zverstvo tejto vlády, tak to je len to, že pani ministerke tam niekto prišiel do Kittsee, to je len taká malilinká znôžka toho, čo sa deje nám, takže pani ministerka, beda, teda keď nechce zažívať za svoju aroganciu a za svoje správanie medicínu, ktorú rozdáva, tak nech ide preč z toho postu. Pani ministerka išla do politiky a do verejného života s tým, že vedela, čo si užije. Takže, pani Čavojová, nielen pani ministerka dostáva naozaj svoje. Pani ministerka, ty si tu povedala, tykám jej, lebo sa poznáme sa, že ťa nevyhodili z Markízy, teba vyhodili, pani ministerka, z Markízy a to, čo ostatné rozprávaš, veľmi dobre to poznám a viem. Hovorila si, že tu niekto je prisatý na eurofondy. No tak vedľa mňa sediaci pán dostal 700-tisíc na svoje občianske združenie, ale to je v poriadku, lebo on rozprával, že on to dostal na rozvoj, výkvet národa, na všetko možné, čo sa tu deje, ale takí Šimečkovci, tí to dostali preto, lebo sú zlí, tí Šimečkovci. Ale národne cítiaci tu vedľa mňa sediaci pán, on to dostal čestne a poctivo, lebo to je, to je národné (rečník zaklopal dlaňou na rečnícky pult), to oni môžu, oni môžu. Rozprávala si, pani ministerka, o tom, a o tanečníkoch, že vlastne veď nech si každý robí čo chce. To, čo zažila manželka pána Šimečku bolo niečo odporné. To, čo ste vy, celá tá vaša kultúrna nekultúra, čo ste na ňu spôsobili, to bolo odporné a nechutné. To je to, pani Čavojová, kde ste, čo zažívala manželka pána Šimečku. Ona je tanečníčka. Ja som študoval na VŠMU, mali sme Ondra Šotha a môžem povedať, že to bolo naozaj zaujímavé štúdium, pretože popri herectve sme aj robili normálne pohybové divadlo. A vy tu idete dehonestovať ľudí na základe toho, že sa vám to nepáči? A toto je to, kvôli čomu pani ministerka by mala odstúpiť! A odstúpiť, pretože pani ministerka hovorí, že vy ste odporní umelci, ten Kostelný, čo si to dovolil v divadle povedať, že ma nemá rád . Ale taký Marek Ťapák, hohó, taký Oskar Rózsa, to sú umelci, to sú skvelí umelci, toto je. Ja nedelím nikoho na dobrého a zlého, ale vy ich delíte. Toto robil v ’96., ’97. a ’98. Mečiar, keď sme sa priviazali. Ja som sa priviazal tam na ministerstve o zábradlie a vracajú sa nám časy, kedy nám diktuje pani ministerka, čo môžeme a čo nemôžeme. Aká má byť kultúra. Ideme robiť nový slovník, bude: papľuh, chriašteľ , vladyka Danko bude rozdávať národné jedlá, žiadne také cheeseburger. Kde, nepoviete cheeseburger, kde, poviete mäsko v žemličke . Strašné, strašné. Pani ministerka je odvolávaná preto, lebo namiesto práce chodí na dovolenky. Ona má úplne v paži, čo sa tu deje. Ona si ide na dovolenku do Chorvátska, Abú Zabí a tak ďalej a tak ďalej. Toto je naša pani ministerka. Naozaj to ministerstvo riadi ten pán, ktorý sedí hore, pán, ktorý verí, že je plochá Zem. Gagarin by sa v hrobe obrátil. A oni milujú všetci Gagarina a Rusko. Veď Gagarin vám povedal, že Zem je okrúhla. (Povedané s ruským prízvukom.) Pani Šimkovičová tu povedala o tom, že ako sa rozdávajú peniaze, ako si kto rozdáva peniaze. No, pani ministerka, vy rozdávate a za to by ste mala byť odvolaná svojím nominantom. Vy si do funkcií dávate svojich ľudí namiesto odborníkov. Kamoška z Kittsse bude v Bibiane, no môj kamarát, teda váš kamarát zo školy bude poradca vlády a tak ďalej a tak ďalej. Toto sú vaše, toto sú vaše, za toto by ste mali byť a za toto vás ideme odvolávať. Vy tu rozprávate, že my sme dávali ľuďom svojim dotácie. To je blbosť. Jeden jediný príklad. Viete, kto je Čambál z Holíča? To je primátor, primátor z Holíča, podpredseda, podpredseda SNS a bum, mu šľahneme mu dotáciu nech má ten Čambalko dotáciu, veď to je náš človek. Je to podpredseda. A takto oni rozdeľujú fleky. Pozrite si, keď si pozriete tú stranu, keď si pozriete ich stranícke rozdelenie, každý jeden má flek, každý jeden. Ale nie na základe odbornosti. A už som tu spomínal a odbornosť pani ministerky a vzdelanie. Pani ministerka je podľa mňa, a teda ak mám vedomosti, vzdelaná v pedagogickom, pedagogické vzdelanie má. To jej nevyčítam, no nech má pedagogické vzdelanie, ale ani nepáchla za svoj život ku kultúre, ani sloví... ani, ani, ani mäkkým prstíčkom nepáchla. To, že moderovala reláciu v televízii, no tak dobre, tak dobre. Viete, rozpráva tu, že rozprával jeden váš kolega, aha, tam pán kolega, neviem, ako sa, zabudol som meno, ale počkajte, pán poslanec povedal, že sme tu desiati, pán poslanec Petro, áno, že sme tu desiati. No viete, v podstate všetci dobre vieme, že pani ministerku neodvolá Danko a že si to vymodlikala, teda aby ste sa nerozpadli, tak ju neodvoláte, ale tu sedia ľudia, ktorí sa o tú kultúru zaujímajú. Aj u nás v klube Lukáš Bužo tu nemôže byť, lebo je chorý, ale ja som tu a naozaj 35 rokov robím v kultúre, vyštudoval som Vysokú školu múzických umení, robil som koncerty, podujatia, naša nezisková organizácia, ktorá v živote nedostala žiadnu dotáciu ako Michelko, v živote nie, dostali sme od Fica v 2019., naša nezisková organizácia, na opravu strechy 9-tisíc euro, takže toto je to, toto je to, kvôli čomu by mala byť odvolaná pani ministerka kultúry. To, čo ste tu rozprávali o tom, že ona s tým svojím priateľom stále je v tom videopriestore a hoaxy púšťa stále. No ministerka kultúry púšťa stále hoaxy, stále tu trepe, ospravedlňujem sa, aby som niekoho neurazil, stále hovorí klamstvá, stále hovorí nepravdy. A vedľa nej sedí človek, ktorého ani jeho kolegovia z koalície, z HLAS-u nemôžu, pretože tvrdí, že covid tu nebol. Pani ministerka kultúry nemá s kultúrou nič spoločné. Pani ministerka kultúry a jej prejav bol veľmi, veľmi naozaj taký... to bolo také... naučili ju to tam niekto. Ja neviem kto na ministerstve ju tam učil, ale to bolo o tom, že ja som naozaj tá žena, ktorá tu zachráni kultúru. A som žena, ktorej vy ubližujete. Nie, pani ministerka. Neubližujeme vám, my len chceme, aby takí ľudia neriadili kultúru, ako ste vy. Pani ministerka, vy tam nemáte čo robiť, nemáte tam čo robiť.